Generaal se vrou gaan lank sit oor sy moordFoto: SAPD/Facebook Corderlia Mogoerane, ŉ voormalige luitenant-kolonel in die polisie en die vrou van die vermoorde genl.maj. Thekiso Hendrik Mogoerane, is Vrydag lewenslange tronkstraf in die Johannesburgse hooggeregshof opgelê. Sy het met huurmoordenaars gereël om hom dood te maak. Mogoerane se liggaam is op 17 Januarie 2018 dood aangetref op die agtersitplek van sy motor in Norkem Park, Kempton Park. Hy het kort voor sy dood afgetree uit die polisie. Phindi Mjonondwane, woordvoerder van die nasionale vervolgingsgesag, sê die nadoodse ondersoek het bepaal dat hy verwurg is. Corderlia is deur selfoonrekords met die moord verbind en sy is in Junie 2018 saam met sewe ander persone in hegtenis geneem. Een van dié persone, Musa Morris Mayisela (48), is oorlede. ŉ Tweede verdagte, Bongiwe Lukhele (49), is buite die Vosloorus-polisiestasie doodgeskiet terwyl sy aan die vereistes van haar borgtog voldoen het. Die ander verdagtes, Eunice Dlamini (73) – ŉ tradisionele geneser, Michael Sanele Mphuthi (38), Thulani Perseverance Nxumalo (36) en Mzweshinga Zondo (51) is vrygespreek. Die staat het aanklagte teen Thokozani Zondo (47) teruggetrek ná die ondersoek bevind het hy het onttrek uit die sameswering om moord te pleeg. “Volgens inligting wat in die hof onthul is, het Corderlia haar man verdoof. Sy het die huurmoordenaars gekontak om hom te kom haal. Toe hulle daar opdaag, was hy egter nog steeds wakker en hulle het ongemerk weer weggehardloop. Toe Mogoerane uiteindelik aan die slaap was, het Corderlia die groep weer gekontak om terug te kom. Dit is in dié stadium dat Zondo besluit het om nie meer deel te wees van die plan nie.” Die groep het Mogoerane in Lukhele se voertuig gelaai en nog ŉ beskuldigde het Mogoerane se motor bestuur. Hulle het hom verwurg en hom in sy motor gelaat. Senior staatsadvokaat Carla Britz het aangevoer Corderlia het oor ŉ lang tydperk die moord beplan. Sy het hoegenaamd nie in ag geneem hoe sy afsterwe die familie sou raak nie. Britz het die hof versoek om nie Corderlia se bewerings, dat hy haar mishandel het, in ag te neem nie. Sy kon glad nie dié bewerings deur enige bewyse staaf nie. Mjonondwane sê die ondersoekbeampte, kapt. Robert Mathebula van Oos-Rand-eenheid wat georganiseerde misdaad ondersoek, het onverpoosd saam met adv. Britz gewerk om die meesterbrein agter die saak te onthul. “Die NVG loof hulle vir dié werk.”